section_heading: Povijest
paragraph_text: Početak reformacije u našim krajevima seže u 16. stoljeće kada je zalaganjem Mihaela Starine, u Slavoniji i Baranji osnovano oko 120 protestantskih župa. Među mnogobrojnim mjestima gdje je reformacija zaživjela bilo je i mjesto Tordinci. Upravo u Tordincima, na Duhove 1551. godine održana je glasovita sinoda svih protestantskih župa koje su djelovale na ovome području. Prvi župnik i senior Tordinački bio je Mihajlo Tordinac. Na žalost nemamo dovoljno podataka o životu i djelovanju župe od 16. do 19. stoljeća. Poznato je da je protestantska tordinačka župa prihvatila kalvinsku reformaciju negdje u drugoj polovici 16. stoljeća (po reformatoru Jeanu Calvinu vjernici se često nazvaju kalvinistima) te da je djelovala sve do početka 18. stoljeća kada je ukinuta te pridružena kao filijalna župa reformiranoj župi u Korođu.